La 21a sessió de la Conferència de les Parts (COP) i 11a sessió de la Conferència de les Parts en qualitat de reunió de les Parts al Protocol de Kyoto (CMP) va celebrar-se del 30 de novembre al 12 de desembre de 2015 a París, França.
La conferència de les Nacions Unides sobre el canvi climàtic va concloure amb l'adopció d'un acord històric per combatre el canvi climàtic i impulsar mesures i inversions per a un futur baix en emissions de carboni, resilient i sostenible.
L'Acord de París té per objectiu mantenir l'augment de la temperatura d'aquest segle molt per sota dels 2oC i reforçar la capacitat per afrontar els impactes del canvi climàtic.
Per aconseguir aquests objectius ambiciosos i importants, es posaran en marxa fluxos financers apropiats per fer possible una acció conjunta per part dels països en desenvolupament, i més vulnerables, en línia amb els seus propis objectius nacionals.
Els resultats de la Conferència de les Parts (COP 21) cobreixen àrees crucials considerades essencials per la política climàtica:
A més d'assumir objectius a llarg termini, els països arribaran a un pic d'emissions, el més aviat que els sigui possible, i seguiran presentant plans nacionals d'acció climàtica que detallin els seus objectius futurs front el canvi climàtic.
El nou acord també estableix el principi que els futurs plans nacionals -denominats contribucions determinades a nivell nacional (INDC, per les sigles en anglès)- no seran menys ambiciosos que els existents i que cada cinc anys, els països hauran d'actualitzar-los.
L'Acord de París assumeix l'objectiu global d'enfortir l'adaptació al canvi climàtic a través del suport i la cooperació internacional.
Els governs han decidit que treballaran per definir un full de ruta clar sobre el finançament climàtic fins als 100.000 milions de $ per a l'any 2020 així com establir, abans de l'any 2025, un nou objectiu de finançament per sobre de la base dels 100.000 milions de $.
El 22 d'abril, 175 països han signat l'Acord de París sobre canvi climàtic a la cerimònia organitzada per les Nacions Unides a Nova York.
L'article 20 de l'Acord preveu que el període de ratificació de l'acord s'iniciava el divendres 22 d'abril i finalitzarà el proper 21 d'abril de 2017.
Aquest entrarà en vigor el 4 de novembre de 2016, trenta dies després que la UE hagi ratificat l'Acord i amb què s'assoleix que almenys 55 Parts de la Convenció -les emissions estimades de les quals representen globalment almenys un 55% del total de les emissions mundials de gasos amb efecte d'hivernacle- hagin dipositat els instruments de ratificació, acceptació, aprovació o adhesió.
La Generalitat de Catalunya està plenament compromesa amb l'efectivitat de l'Acord, hi dóna suport i vol tenir un paper estratègic en l'escena internacional, per la qual cosa el Consell Executiu ha adoptat un acord de recolzament al mateix.
París també va acollir una gran quantitat d'esdeveniments, en el marc de l'Agenda d'Acció Lima-París, organitzats per ciutats, regions, empreses i societat civil compromeses.
A la COP 21, els països van reconèixer l'enorme importància d'aquestes iniciatives i van fer una crida a que aquestes accions s'enregistressin al portal NAZCA, sota el marc de l'ONU, per tal de recopilar accions climàtiques i compromisos.
En total, s'han enregistrat més de 7.000 ciutats amb una població de més de 1.200 milions de persones; Estats subnacionals i regions amb un PIB de 12,5 bilions $; més de 5.000 empreses de 90 països i gairebé 500 inversors amb actius de més de 25 bilions $.